Verdagte dood tydens skietvoorvalArgieffoto ŉ Vermeende kaper is Sondagoggend dood tydens ŉ skietvoorval in Centurion, Gauteng. Kapt. Kay Makhubela, Gauteng-polisiewoordvoerder, het gesê die polisie se blitspatrollie het die oggend omstreeks 10:00 digby die Centurion-winkelsentrum in Lyttelton gesien hoe ŉ maroen Haval-voertuig deur die rooi verkeerslig jaag. Hulle het dié motor agternagesit tot by die volgende Engen-vulstasie, waar die verdagtes op die polisie begin losbrand het. Die verdagtes het by die vulstasie ŉ wit Toyota Corolla gekaap. Die polisie het die gekaapte voertuig agternagesit, terwyl die verdagtes steeds op hulle geskiet het. By die Olievenhoutbosch-nedersetting in Centurion het die gekaapte voertuig tot stilstand gekom. “Toe die polisie die voertuig ondersoek, het hulle agtergekom een verdagte is doodgeskiet,” sê Makhubela. Die ander een is op die toneel in hegtenis geneem. Die polisie het beslag gelê op albei verdagtes se vuurwapens. Die verdagte sal eersdaags in die Pretoriase landdroshof verskyn.